《汉武帝将军柏歌》
明代·李昌祺

茂陵求仙期得仙，思骖玄龙飞上天。密函秘检事封禅，宛马驰来崧岳前。

崧前独爱三树柏，锡以官名表殊特。至今犹说是将军，香叶屯云凝翠色。

当时立心隘八埏，一举欲息昆崙颠。穷兵渎武事远略，此岂解有冲升缘。

秋风辞哀萌晦早，王母桃花几回老。金茎瑞露成清泪，珠襦玉匣埋荒草。

羡渠老寿在名山，驻龄弗藉文成丹。诙谐获听方朔论，侍从曾识枚皋颜。

秃枝锐干如铜铁，傲雨凌霜古皮裂。地籁朝惊万壑风，精灵夜泣三更月。

武皇不归时代迁，遗尔臃肿烟霞边。固疑孔桧颇相妒，且喜社栎能忘年。

武侯庙废摧千丈，新甫之材闻斲丧。若论秦皇避雨松，雨松亦是平交行。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。